Το ***Age of Empires II: The Age of Kings*** είναι βιντεοπαιχνίδι στρατηγικής πραγματικού χρόνου που αναπτύχθηκε από την Ensemble Studios και εκδόθηκε από τη Microsoft. Κυκλοφόρησε το 1999 για Microsoft Windows και Macintosh. Ένα πακέτο επέκτασης κυκλοφόρησε το επόμενο έτος με τίτλο *The Conquerors*. Το 2001 κυκλοφόρησε έκδοση του παιχνιδιού για την πλατφόρμα PlayStation 2 από την Konami. Επίσης το 2006 κυκλοφόρησε μια έκδοση του παιχνιδιού για το Nintendo DS με τίτλο *Age of Empires: The Age of Kings* από την Backbone Entertainment. Η κυκλοφορία του παιχνιδιού στο Dreamcast ακυρώθηκε από την Konami.

Η πλοκή του παιχνιδιού τοποθετείται χρονικά στον Μεσαίωνα και περιέχει 13 πολιτισμούς. Οι παίκτες έχουν ως σκοπό να συγκεντρώσουν πόρους τους οποίους χρησιμοποιούν για να οικοδομήσουν πόλεις, να δημιουργήσουν στρατό και να νικήσουν τον εχθρό τους. Υπάρχουν πέντε εκστρατείες με ιστορική βάση, οι οποίες οριοθετούν τον παίκτη σε συνθήκες παρόμοιες με αυτές της πραγματικής ιστορίας. Εκτός από τις εκστρατείες, υπάρχουν τρεις ακόμη λειτουργίες παιχνιδιού για ένα παίκτη και υποστηρίζεται παιχνίδι πολλαπλών ατόμων. Παρά τη χρήση της ίδιας μηχανής γραφικών και του ίδιου κώδικα με το προηγούμενο παιχνίδι της σειράς, η ανάπτυξη του *Age of Empires II* κράτησε έναν παραπάνω χρόνο από ό,τι είχε αρχικά σχεδιάσει η Ensemble. Για να ισοσταθμίσει τα έξοδα, η εταιρία κυκλοφόρησε το πακέτο επέκτασης *Rise of Rome* το 1998. 

Η υποδοχή του *Age of Empires II: The Age of Kings* ήταν ιδιαίτερα θετική. Οι κριτικοί επαίνεσαν τις πολλαπλές νέες προσθήκες στο παιχνίδι μαζί με διορθώσεις πολλών παλαιών προβλημάτων και την ευκολία χρήσης του. Το παιχνίδι είχε και εμπορική επιτυχία, πουλώντας δύο εκατομμύρια αντίτυπα τους τέσσερις πρώτους μήνες κυκλοφορίας του. Επίσης κατέληξε πρώτο σε πωλήσεις στις ΗΠΑ, Ιαπωνία, Ηνωμένο Βασίλειο, Γερμανία, Γαλλία, Αυστραλία και Νότια Κορέα. Πλέον θεωρείται ένα από τα καλύτερα στην κατηγορία του και άσκησε επιρροή σε πολλά παιχνίδια στρατηγικής μετά από αυτό. 

Στις 10 Απριλίου του 2013, κυκλοφόρησε στην πλατφόρμα Steam μια ανανεωμένη έκδοση του παιχνιδιού με τίτλο *Age of Empires II HD* που περιελάμβανε το βασικό παιχνίδι *Age of Empires II: The Age of Kings* και το πακέτο επέκτασής του *The Conquerors*. Οι νέες προσθήκες που έγιναν στο παιχνίδι ήταν κυρίως τεχνικού χαρακτήρα, όπως η αύξηση των υποστηριζόμενων αναλύσεων ή η δυνατότητα να τρέξει σε νεότερα λειτουργικά συστήματα. Έγιναν και κάποιες προσθήκες στον τομέα της τεχνητής νοημοσύνης του παιχνιδιού. Στις 16 Αυγούστου 2013 η Microsoft ανακοίνωσε την ανάπτυξη ενός νέου πακέτου επέκτασης για το παιχνίδι ύστερα από 13 χρόνια. Στις 7 Νοεμβρίου 2013, το πακέτο επέκτασης κυκλοφόρησε στην ίδια πλατφόρμα με την ονομασία *The Forgotten*. Στις 5 Νοεμβρίου 2015 κυκλοφόρησε ένα νέο πακέτο επέκτασης για το παιχνίδι με τίτλο *The African Kingdoms* που εστιάζει σε Αφρικανικούς πολιτισμούς.

Τρόπος παιχνιδιού
-----------------

Ο Γουίλιαμ Γουάλας είναι το κέντρο μιας εκστρατείας του *Age of Kings*
Το *Age of Empires II* εστιάζει στη διαδικασία συλλογής πόρων, τη χρήση αυτών για κατασκευή στρατού ή αναβαθμίσεων και νίκη επί των εχθρών. Ο παίκτης μπορεί να καταστρέψει άλλες πόλεις ή να συμφιλιωθεί με αυτές προκειμένου να φέρει εις πέρας την αποστολή του. Υπάρχουν τέσσερις υποδιαιρέσεις ιστορίας με τη μορφή εποχών: η *Σκοτεινή Εποχή (Dark Age)* που αναφέρεται στην περίοδο μετά την πτώση της Δυτικής Ρωμαϊκής Αυτοκρατορίας, η *Φεουδαρχική Εποχή (Feudal Age)* που εννοεί την εποχή της ανόδου του Φεουδαρχικού συστήματος στην Ευρώπη κατά τον Μεσαίωνα από τον Καρλομάγνο, η *Εποχή των Κάστρων (Castle Age)* της οποίας ιστορικό υπόβαθρο είναι η Ακμάζουσα Εποχή του Ύστερου Μεσαίωνα και η *Αυτοκρατορική Εποχή (Imperial Age)* η οποία βασίζεται στα πρώιμα χρόνια της Αναγέννησης και την ανακάλυψη της πυρίτιδας. Είναι επιτακτική η ανάγκη εξέλιξης και προόδου μέσα στις εποχές διότι παρέχουν στον παίκτη νέες μονάδες, τεχνολογίες και κτίρια. Για να γίνει η πρόοδος από μια εποχή σε μια άλλη απαιτείται να είναι κτισμένα κάποια συγκεκριμένα κτίρια και να υπάρχουν συγκεντρωμένα συγκεκριμένα ποσά ενός πόρου.

Για να συγκεντρωθούν οι πόροι, ο παίκτης δίνει εντολές στις μονάδες παραγωγής (πολίτες, civilians) για τη συλλογή τους. Υπάρχουν τέσσερα είδη πόρων: τροφή, ξυλεία, χρυσός και πέτρα. Η τροφή χρησιμοποιείται για την παραγωγή νέων πολιτών και στρατιωτών, για την έρευνα κάποιων τεχνολογιών και για την πρόοδο σε μια εποχή. Μπορεί να συλλεχθεί από την άγρια πανίδα με τη μορφή κυνηγιού, με την οργανωμένη γεωργία ή και να περισυλεχθεί από τους θάμνους που υπάρχουν διάσπαρτοι στο περιβάλλον. Η ξυλεία χρησιμοποιείται για την κατασκευή κτιρίων, πλοίων και μερικών πολιορκητικών μηχανών. Επίσης χρησιμοποιείται για την κατασκευή τοξοτών και έρευνας μερικών τεχνολογιών. Συλλέγεται από την κοπή δέντρων. Η πέτρα υπάρχει για το κτίσιμο και την αναβάθμιση των τειχών και των κάστρων. Στο παιχνίδι υπάρχει με τη μορφή κοιτασμάτων που μπορεί ο παίκτης να εξορύξει. Τέλος, ο χρυσός χρησιμοποιείται για την παραγωγή προχωρημένων μονάδων στρατού και για έρευνα εξελιγμένων τεχνολογιών. Ο παίκτης μπορεί να εκμεταλλευτεί τα κοιτάσματα χρυσού που υπάρχουν στο περιβάλλον. Επίσης μπορεί να παραχθεί χρυσός μέσω του εμπορίου δύο φιλικών πόλεων ή με την κατοχή ενός θρησκευτικού θησαυρού που παρέχει χρυσό με σταθερό ρυθμό στον κάτοχό του.

Υπάρχουν συνολικά πέντε εκστρατείες που βασίζονται σε ιστορικά γεγονότα: την άμυνα του Γουίλιαμ Γουάλας ενάντια των Άγγλων, την ανατροπή του σκηνικού του Εκατονταετούς Πολέμου από την Ιωάννα της Λωραίνης, τους κατακτητικούς πολέμους του Φρειδερίκου Α΄ Βαρβαρόσσα για να υποτάξει πόλεις στην Αγία Ρωμαϊκή Αυτοκρατορία, τους πολέμους του Τζένγκις Χαν και την άμυνα των Ιερών Εδαφών από τον Σαλαντίν. Υπάρχουν και τρία διαφορετικά είδη παιχνιδιών: ο *τυχαίος χάρτης* *(Random Map)* που δημιουργεί τυχαία ένα χάρτη βασισμένο σε προδιαγεγραμμένα στοιχεία, το *Παιχνίδι Μέχρι Θανάτου (Deathmatch)* που δίνει στον παίκτη μεγάλες ποσότητες πόρων προκειμένου να δημιουργήσει γρήγορα στρατό και να αρχίσουν οι μάχες και η *Βασιλοκτονία (Regicide)* στην οποία οι παίκτες ελέγχουν έναν βασιλιά, και εάν αυτός πεθάνει το παιχνίδι τελειώνει για αυτόν που τον χάνει.

### Εκστρατείες

Στο παιχνίδι υπάρχουν συνολικά πέντε εκστρατείες.

#### *Γουίλιαμ Γουάλλας*

Εκστρατεία του Γουίλιαμ Γουάλας: Το αγγλικό στρατόπεδο.
Σε αυτήν την εκστρατεία ο παίκτης μαθαίνει τις βασικές λειτουργίες του παιχνιδιού, όπως το πώς να δημιουργήσει και να μετακινήσει μονάδες και το πώς να νικήσει τους εχθρούς. Βασίζεται στον βίο του Γουίλιαμ Γουάλας και τους τρόπους που αμύνθηκε εναντίον των Άγγλων που είχαν καλύτερο εξοπλισμό από αυτόν.

#### *Ιωάννα της Λωραίνης*

Αυτή η εκστρατεία δίνει έμφαση στην Ιωάννα της Λωραίνης και τοποθετείται στα μέσα του Εκατονταετούς Πολέμου όπου κατακρεουργείται ο Γαλλικός στρατός λόγω των ηττών τους και ο βασιλιάς της Γαλλίας είναι πολύ δειλός. Η Ιωάννα υποστηρίζει ότι είδε σε οράματα πολλούς νεκρούς αγίους που της είπαν ότι θα καθοδηγήσει τον Γαλλικό στρατό σε νίκες. Η εκστρατεία αρχίζει με την συνοδεία της Ιωάννας από το στρατόπεδο των Γάλλων στο Κάστρο της Σιννόν. Από εκεί ο παίκτης καλείται να ανακαταλάβει Γαλλικές πόλεις με αργό ρυθμό αρχίζοντας από την Ορλεάνη και καταλήγοντας στο Παρίσι.

#### *Μπαρμπαρόσσα*

Η εκστρατεία αυτή χωρίζεται σε τρεις φάσεις όπως και στην πραγματική ιστορία: την ενοποίηση της Γερμανίας, την εισβολή στην Ιταλία και τη Σταυροφορία για τους Άγιους Τόπους. Στην πρώτη φάση, ο Βαρβαρόσσα υποτάσσει πολλά Δουκάτα ως ένδειξη δύναμης (Σαξονία και Βαυαρία). Σε αυτή την φάση, παρόλο που ο παίκτης είναι σε ανώτερο τεχνολογικό επίπεδο, οι εχθροί είναι περισσότεροι. Αργότερα πρέπει ο παίκτης να υπερασπιστεί τα εδάφη της Γερμανίας από τους Πολωνούς που εισβάλλουν σε αυτά. Αφού απωθηθεί η πολωνική απειλή, ο Βαρβαρόσσα στρέφει τις βλέψεις του στην Ιταλία, την οποία καλείται ο παίκτης να κατακτήσει. Μόλις ο Ιταλικός στρατός συντριβεί, υπάρχουν αναταραχές στους Αγίους Τόπους και ο Βαρβαρόσσα πρέπει να προστατέψει τον Χριστιανισμό.

#### *Τζένγκις Χαν*

Τα δύο πρώτα κεφάλαια της εκστρατείας αυτής εστιάζουν στη διαδικασία ενοποίησης των ορδών των Μογγόλων. Στο πρώτο κεφάλαιο, ο παίκτης πρέπει να τους προσφέρει διαφορετικά ανταλλάγματα προκειμένου να ακολουθήσουν τον Τζένγκις Χαν στις εκστρατείες που θα κάνει. Στο δεύτερο κεφάλαιο ο παίκτης θα πρέπει να δολοφονήσει τον προδότη Κουσλούκ πριν αυτός καταστρέψει το Μογγολικό στρατόπεδο. Αφού ενοποιηθούν οι Μογγόλοι, τότε ως πρώτος στόχος θέτεται η Κίνα. Επειδή όμως οι Μογγόλοι δεν έχουν γνώση πολιορκητικών μηχανών, πρώτα πρέπει να απαγάγουν Κινέζους τεχνίτες προκειμένου να δημιουργήσουν πολιορκητικές μηχανές και να εισβάλλουν στο Σινικό τείχος. Αργότερα η εκστρατεία επεκτείνεται και εντός της Ευρώπης.

#### *Σαλαντίν*

Ο παίκτης πρέπει να ενοποιήσει τα Ισλαμικά κράτη προκειμένου να σχηματιστεί ένα κοινό μέτωπο και να αντιμετωπισθούν οι ξένοι κατακτητές. Πρώτο εμπόδιο είναι η Αίγυπτος επειδή έχει ήδη διπλωματικές σχέσεις με τους Φράγκους. Αφού γίνει η ενοποίηση, ο Σαλαντίν αρχίζει να μάχεται με πολλές Ευρωπαϊκές στρατιές. Στο τρίτο κεφάλαιο γίνεται η πιο σημαντική μάχη, η Μάχη του Χαττίν (ή αλλιώς, Κέρας του Χαττίν) όπου ο παίκτης με πολύ λίγους πόρους πρέπει να νικήσει τις ενωμένες στρατιές Βρετανών, των Ιεροσολύμων προκειμένου να αποκτήσει ένα πολύ σημαντικό θρησκευτικό κειμήλιο. Αφού νικηθούν οι ξένοι κατακτητές, προκηρύσσεται Τζιχάντ και ο Σαλαντίν ακολουθεί πορεία στην οποία απελευθερώνει πολλές μουσουλμανικές πόλεις. 

### Μονάδες και Πολιτισμοί

Ο Βυζαντινός Πολιτισμός κατά την Αυτοκρατορική Εποχή. Διακρίνεται το θαύμα του κόσμου για τον Βυζαντινό Πολιτισμό, το Κέντρο Πόλης και μερικές στρατιωτικές μονάδες.
Το παιχνίδι επιβάλλει όρια σε κάθε παίκτη για το πόσες μονάδες μπορεί να έχει ταυτόχρονα (Population Limit). Ο αριθμός των μονάδων του παίκτη αυξάνει με κάθε σπίτι (house) που χτίζει αλλά δεν μπορεί να ξεπεράσει τις 200 μονάδες (ή οποιονδήποτε άλλον αριθμό που έθεσε ο παίκτης). Το όριο δεν αυξάνεται μόνο με την ύπαρξη οικιών, αλλά και με το *Κέντρο Πόλης (Town Center)* που είναι το βασικό κτίριο μιας πόλης. Το *The Age of Kings* προσέθεσε δύο νέες λειτουργίες: ένα κουμπί για να βρίσκονται εύκολα οι πολίτες που δεν έχουν εργασία και την επιλογή στάσης (συμπεριφοράς) των στρατιωτικών μονάδων απέναντι στις εχθρικές. Ακόμη, ο παίκτης μπορούσε να τοποθετήσει φρουρά μέσα στους πύργους του προκειμένου αυτή να εκτοξεύει βέλη στους ερχόμενους εχθρούς.

Το *Age of Empires II: The Age of Kings* περιλαμβάνει πέντε τύπους στρατιωτικών μονάδων: πεζικό, ιππικό, τοξότες, πολιορκητικές μηχανές και στόλους. Οι μονάδες χρησιμοποιούν το πρότυπο πέτρα-ψαλίδι-χαρτί για να πολεμήσουν. Αυτό σημαίνει ότι μια μονάδα αποδίδει καλύτερα ενάντια μιας άλλης συγκεκριμένης μονάδας. Για παράδειγμα, στο παιχνίδι οι δορατοφόροι αποδίδουν καλύτερα ενάντια στο ιππικό παρά στο πεζικό. Παρομοίως, το ιππικό αποδίδει καλύτερα ενάντια στους τοξότες από ό,τι ενάντια στους δορατοφόρους. Υπάρχουν και ειδικές μονάδες που δεν κατατάσσονται ούτε στους πολίτες ούτε στον στρατό. Οι καλόγεροι (monks) μπορούν να μετατρέπουν μια εχθρική μονάδα σε φιλική χρησιμοποιώντας τη δύναμη της θρησκείας και να συλλέγουν θρησκευτικά κειμήλια (relics) τα οποία παράγουν χρυσό. Τα εμπορικά κάρα ευθύνονται για την τέλεση εμπορικών πράξεων. Κάθε ένας από τους 13 πολιτισμούς έχει πρόσβαση σε μια μοναδική στρατιωτική μονάδα που παράγεται από το κάστρο. Για παράδειγμα, οι Βυζαντινοί έχουν πρόσβαση στους κατάφρακτους. Κάθε πολιτισμός έχει πρόσβαση σε μια μοναδική τεχνολογία και προσθήκη στο παιχνίδι. Για παράδειγμα, οι Κινέζοι αρχίζουν το παιχνίδι με τρεις παραπάνω πολίτες αλλά με μειωμένα ποσά τροφής και μπορούν να ερευνήσουν τεχνολογίες φθηνότερα.

Υπάρχουν τέσσερα είδη αρχιτεκτονικής στο παιχνίδι: Δυτική Ευρωπαϊκή, Ανατολική Ευρωπαϊκή, Μέσης Ανατολής και Ανατολικής Κίνας. Όλα τα είδη υπάρχουν προκειμένου να δημιουργηθεί κλίμα ποικιλίας στον παίκτη. Κάθε πολιτισμός μιλά τη δική του γλώσσα που ο παίκτης ακούει μόλις πατάει πάνω σε έναν χωρικό ή στρατιωτικό. Σε ομαδικά παιχνίδια, οι πολιτισμοί προσφέρουν και ένα ομαδικό μπόνους (team bonus) και έτσι βοηθούνται οι ομάδες μεταξύ τους. 

Οι πολιτισμοί του *Age of Empires II: The Age of Kings*| Ομάδα | Βόρεια Ευρώπη | Κεντρική Ευρώπη | Ανατολική Ευρώπη | Εγγύς Ανατολή |
| --- | --- | --- | --- | --- |
| Πολιτισμοί | * Άγγλοι
* Κέλτες
* Φράγκοι
 | * Γότθοι
* Τεύτονες
* Βίκινγκ
 | * Βυζαντινοί
* Πέρσες
* Σαρακηνοί
* Τούρκοι
 | * Κινέζοι
* Ιάπωνες
* Μογγόλοι
 |

### Κτίρια

Τα κτίρια χωρίζονται σε στρατιωτικά και οικονομικά. Αυτά καθορίζουν την παραγωγή στρατιωτικών μονάδων και την έρευνα τεχνολογιών για την ανάπτυξη του πολιτισμού. Για παράδειγμα, χρειάζεται Στρατώνας (Barracks) προκειμένου να παραχθούν βασικές μονάδες πεζικού, αλλά χρειάζεται και Σιδηρουργός (Blacksmith) για να βελτιωθεί η επίθεση και οι πανοπλίες τους. Το πιο σημαντικό κτίριο είναι το Κέντρο της Πόλης (Town Center) που υποστηρίζει τη στέγη πέντε μονάδων και τη φρουρά δεκαπέντε. 

Τα οικονομικά κτίρια είναι όλα αυτά που βοηθούν στη συλλογή και συγκέντρωση πόρων. Περιλαμβάνουν μύλο, αγρόκτημα, εξορυκτικά κτίρια κ.ο.κ. Για την άμυνα της πόλης υπάρχουν τα στρατιωτικά κτίρια τα οποία είναι: στρατώνας, στάβλος, στρατώνας τοξοβολίας, κάστρο, εργαστήριο πολιορκίας. Οι μονάδες που βγαίνουν από αυτά τα κτίρια χρησιμοποιούνται και για επίθεση. Τα αμυντικά κτίρια όπως πύλες ή πύργοι χρησιμοποιούνται μόνο αμυντικά.

Εικόνα από το παιχνίδι. Στην συγκεκριμένη στιγμή, πραγματοποιείται επίθεση σε μια οχυρωμένη θέση με την υποστήριξη μερικών πολιορκητικών μηχανημάτων.
### Παιχνίδι Πολλαπλών Παικτών

Υποστηρίζεται παιχνίδι πολλαπλών παικτών μέσω Internet ή LAN. Για το internet μέχρι το 2006 υπήρχε το Microsoft Zone που λειτουργούσε ως επίσημος φορέας παιχνιδιών πολλών παικτών. Πλέον υπάρχουν άλλα λογισμικά, ανεπίσημα, που υποστηρίζουν την ίδια λειτουργία. Στη νέα έκδοση του Steam, για το παιχνίδι πολλαπλών παικτών χρησιμοποιούνται οι ίδιοι οι διακομιστές του Steam.

### Τρόποι Νίκης

Οι διαθέσιμες Συνθήκες Νίκης (Victory Conditions) είναι αυτές που καθορίζουν τους τρόπους νίκης. Για τα είδη παιχνιδιών Τυχαίου Χάρτη και Παιχνίδι Μέχρι Θανάτου οι Συνθήκες Νίκης ορίζονται πριν την αρχή του χάρτη. Οι διαθέσιμες Συνθήκες Νίκης είναι οι εξής:

* Νίκη μέσω της Κατάκτησης: Ο πρώτος παίκτης που θα νικήσει όλους τους πολιτισμούς κερδίζει. Για να κατακτήσει κανείς ένα πολιτισμό, πρέπει να καταστρέψει όλα τα κτίριά του, εκτός από τα αμυντικά.
* Νίκη μέσω Θαύματος του Κόσμου: Ο πολιτισμός που θα φτάσει στην Αυτοκρατορική Εποχή μπορεί να χτίσει ένα Θαύμα του Κόσμου (Wonder), ένα κτίριο που διαφέρει ανάλογα με τον πολιτισμό και απαιτεί μεγάλες ποσότητες από όλους τους πόρους. Αφού κατασκευαστεί, όλοι οι άλλοι παίκτες ενημερώνονται για την κατασκευή του και η τοποθεσία του φαίνεται στον χάρτη στην κάτω δεξιά γωνία. Επίσης εμφανίζεται και μια αντίστροφη μέτρηση, όπου εάν αυτή τελειώσει το παιχνίδι το κερδίζει αυτός που έχει το θαύμα του κόσμου ή η ομάδα του αν παίζεται ομαδικό παιχνίδι.
* Νίκη μέσω Θρησκευτικών Κειμηλίων: Στον χάρτη υπάρχουν διάσπαρτα πολλά θρησκευτικά κειμήλια (Relics) που μπορούν να μεταφερθούν μόνο από τους καλόγερους και να τοποθετηθούν στο Μοναστήρι. Τα ίδια τα κειμήλια δεν μπορούν να καταστραφούν, αλλά το μοναστήρι στο οποίο είναι τοποθετημένα μπορεί. Μόλις συγκεντρωθούν όλα υπό την κατοχή ενός πολιτισμού, εμφανίζεται αντίστροφη μέτρηση, στο τέλος της οποίας ο πολιτισμός που κατέχει τα κειμήλια στέφεται νικητής. Αν τα κειμήλια αλλάξουν κάτοχο πριν την ολοκλήρωση της μέτρησης, τότε αυτή ακυρώνεται και το παιχνίδι συνεχίζεται μέχρι κάποιος άλλος πολιτισμός να συγκεντρώσει όλα τα κειμήλια.
* Νίκη Χρόνου: Ο παίκτης με τη μεγαλύτερη βαθμολογία στο τέλος μιας αντίστροφης μέτρησης στέφεται νικητής. Αν κατακτήσει τον άλλον πολιτισμό πριν το τέλος της μέτρησης, στέφεται νικητής.
* Νίκη Βαθμολογίας: Ο πολιτισμός που φτάνει πρώτος σε μια προκαθορισμένη βαθμολογία κερδίζει.

Ανάπτυξη
--------

Εικόνα μιας beta έκδοσης του *Age of Kings*. Σχεδόν ο,τι βλέπουμε στην εικόνα έχει αλλάξει.
Λίγο πριν την κυκλοφορία του Age of Empires, η Ensemble ανανέωσε το συμβόλαιό της με την Microsoft για την ανάπτυξη ενός επακόλουθου του Age of Empires παιχνιδιού. Η εποχή του παιχνιδιού επιλέχθηκε να είναι ο Μεσαίωνας ως μια λογική συνέχεια σε σχέση με το πρώτο παιχνίδι που ξεκινούσε στην Αρχαία εποχή. Επειδή θα χρησιμοποιούνταν κώδικας που χρησιμοποιήθηκε και στο προηγούμενο παιχνίδι, η ομάδα ανάπτυξης θεώρησε εφικτή την πιθανότητα να ολοκληρωνόταν το παιχνίδι σε ένα έτος. Υπολογίστηκε επίσης ότι κατά τη διάρκεια της ανάπτυξης θα προσθέτονταν νέες λειτουργίες, όπως για παράδειγμα οργανωμένο σύστημα θρησκειών. Ύστερα από λίγους μήνες έγινε φανερό το γεγονός ότι η ομάδα ξέφυγε από τον αρχικό στόχο και ότι δεν ήταν εφικτό το παιχνίδι να ολοκληρωθεί εντός ενός έτους. Αφού επικοινώνησαν με την Μicrosoft που ήταν ο εκδότης του παιχνιδιού, έγινε μια δεύτερη συμφωνία. Το συμβόλαιο τους θα έπαιρνε παράταση και εκείνοι ως αντάλλαγμα θα ανέπτυσσαν ένα πακέτο επέκτασης για το Age of Empires προκειμένου να υπάρχουν έσοδα από την εποχή των Χριστουγέννων του 1998. Επειδή το πακέτο επέκτασης χρειάστηκε μικρή ομάδα ανάπτυξης και είχε σχετικά λίγα έξοδα, η πλειονότητα των υπαλλήλων της Ensemble δούλευαν στο Age of Kings. Αργότερα, το Rise of Rome θα πωλούσε παραπάνω από ένα εκατομμύριο αντίτυπα και θα βραβευόταν το καλύτερο πακέτο επέκτασης του 1998. Εκμεταλλευόμενη τη χρονική επέκταση της ανάπτυξης, η Ensemble αναδιαμόρφωσε το παιχνίδι. Προσέλαβε περισσότερους προγραμματιστές, καλλιτέχνες και μουσικοσυνθέτες προκειμένου να ανταποκριθεί σε υψηλότερα επίπεδα ποιότητας. Ως βάση για ένα καλύτερο παιχνίδι διορθώθηκαν οι ατέλειες του Age of Empires, με την πιο σημαντική να είναι αυτή της Τεχνητής Νοημοσύνης. Επειδή στο Age of Empires η τεχνητή νοημοσύνη δεν «έκλεβε» δίνοντας στον εαυτό της μεγαλύτερες ποσότητες, παρατηρήθηκε ότι ήταν πολύ εύκολη. Αυτό διορθώθηκε ως πρώτη προτεραιότητα από μια ομάδα έμπειρων προγραμματιστών. Επίσης, έγιναν πολλές καινοτομίες για τον τομέα των παιχνιδιών στρατηγικής γενικότερα. Η πιο σημαντική ήταν αυτή των αυτόματων διατάξεων: ο παίκτης έδινε εντολή στις στρατιωτικές μονάδες του να διαταχθούν σε σχηματισμούς προκειμένου να αποδώσει καλύτερα στη μάχη. Αυτό ήταν κάτι που κανένα παιχνίδι έως τότε δεν πρόσφερε και έκτοτε υπάρχει σε όλα τα παιχνίδια στρατηγικής πραγματικού χρόνου. Καλύτερος εξοπλισμός διαχείρισης δεδομένων στα γραφεία της Ensemble βοήθησε να μειωθεί ο χρόνος παραγωγής. Επίσης μειώθηκαν πολύ οι απαιτήσεις συστήματος προκειμένου να επιτρέψουν σε όλο και μεγαλύτερο αριθμό παικτών να το αγοράσουν.

Εικόνα που δείχνει την δημιουργία της μονάδας των Μαμελούκων για το παιχνίδι.Παρόλα αυτά, δημιουργήθηκαν και αρνητικές συνθήκες στην ανάπτυξη του παιχνιδιού. Πολλές ατελείς εκδόσεις του παιχνιδιού διέρρευσαν στο διαδίκτυο με αποτέλεσμα να δημοσιευτούν πολλές κριτικές του παιχνιδιού πριν καν κυκλοφορήσει, γεγονός όμως που δεν επηρέασε την εικόνα που είχε ο κόσμος για το παιχνίδι. Ακόμη και μετά την κυκλοφορία του παιχνιδιού βρέθηκαν πολλά bugs και ήταν πολύ δύσκολο να κυκλοφορήσε ένα σύστημα με patches προκειμένου να διορθωθούν. Δεν υπήρχε ενιαία διοίκηση και διαχείριση των καλλιτεχνικών δημιουργιών που πολλές φορές οδήγησε σε σύγχυση για το αν κάποιο αρχείο χρησιμοποιούνταν ή αν απλώς καταλάμβανε περιττό χώρο. Υπήρχαν και πολλά προβλήματα με τα API πολλών εταιρειών, με πιο γνωστό παράδειγμα αυτό του DirectPlay της Microsoft. Ο Πολ Μπέτνερ, προγραμματιστής επικοινωνίας για την Ensemble δήλωσε ότι υπήρχαν πολλά bugs στον κώδικα της Microsoft που γνώριζαν οι προγραμματιστές της αλλά δεν ήταν γραμμένα στον κατάλογο.

Συνθέτης της μουσικής του *Age of Kings* ήταν ο Στίβεν Ρίπυ, ο οποίος χώρισε τη μουσική σε δύο κατηγορίες: στη μουσική που θα έπαιζε κατά τη διάρκεια του παιχνιδιού, που ήταν ίδια για όλους τους πολιτισμούς και στη μουσική που θα έπαιζε πριν το παιχνίδι και ήταν διαφορετική για κάθε πολιτισμό. Για τη δεύτερη, πήρε διάφορα μουσικά στοιχεία κάθε πολιτισμού (για παράδειγμα οι ψαλμωδίες για τους Βυζαντινούς) προκειμένου να δημιουργήσει μια φιλική για τον παίκτη ατμόσφαιρα.

Η δοκιμαστική έκδοση του Age of Kings κυκλοφόρησε το 1999 και περιλάμβανε το Εκπαιδευτικό Σενάριο του Γουίλιαμ Γουάλλας και ένα πρότυπο παιχνίδι Τυχαίου Χάρτη. 

### Ανανέωση της έκδοσης

Προκειμένου να κυκλοφορήσει στο Steam, το Age of Kings ανανεώθηκε στον τεχνικό τομέα από την Microsoft και την Hidden Path Entertainment. Το παιχνίδι τροποποιήθηκε για να υποστηρίζει μεγαλύτερες αναλύσεις και Twitch streaming. Επίσης οι παίκτες μπορούν να μοιραστούν τις δημιουργίες τους πάνω στο παιχνίδι στο Workshop του Steam. Ανανεώθηκαν επίσης τα γραφικά και οι εικόνες.

Μουσική
-------

Ο δίσκος που περιέχει το soundtrack του *Age of Empires II*.
Η επιμέλεια της μουσικής επένδυσης έγινε από τον Στήβεν Ρίππυ, μουσικοσυνθέτη της σειράς.

| Αριθμός | Τίτλος Τραγουδιού |
| --- | --- |
| 1 | Quest for Butter |
| 2 | Shamburger |
| 3 | I Will Beat on Your Behind |
| 4 | Drizzle (Firelight Smoove Mix) |
| 5 | Machina del Diablo |
| 6 | T Station |
| 7 | Bass Bag (Album Version) |
| 8 | Ride, Lawrence, Ride! |
| 9 | Smells Like Crickets, Tastes Like Chicken |
| 10 | Operation: Monkey |
| 11 | Tazer |
| 12 | Uluzah |
| 13 | Carne y Helado |
| 14 | Rich Corinthian Leather |
| 15 | ...Where Credit is Due |
| 16 | Joey JoJo |

Πακέτα επέκτασης και επανεκδόσεις
---------------------------------

### *Age of Empires II: The Conquerors*

Το πρώτο πακέτο επέκτασης για το *Age of Kings* με τίτλο *The Conquerors* κυκλοφόρησε το 2000. Χρονολογείται στις πρώτες αποικίες Ευρωπαίων στην Αμερική. Προσθέτει πέντε νέους πολιτισμούς (Ούννοι, Αζτέκοι, Μάγια, Κορεάτες και Ισπανοί) και τέσσερις νέες εκστρατείες βασισμένες στον Αττίλα, στον Μοντεζούμα και τον Ελ Σιντ. Η τέταρτη εκστρατεία δεν είναι ακριβώς εκστρατεία, αλλά δίνει στον παίκτη τη δυνατότητα να ξαναπαίξει ιστορικές μάχες. Επίσης το παιχνίδι αποκτά καινούριες μονάδες και καινούριες τεχνολογίες. Έγιναν και κάποιες αλλαγές που βοήθησαν τους παίκτες, όπως για παράδειγμα την αυτόματη φύτευση νεκρών αγροκτημάτων και την καλύτερη τεχνητή νοημοσύνη στους εργάτες. Οι πολιτισμοί της Μέσης Αμερικής δεν έχουν πρόδρομο στην αρχή του παιχνιδιού, αλλά έναν πολεμιστή του γερακιού (Αγγλική Βικιπαίδεια: Eagle Warrior), μια μονάδα πεζικού που έχει γρήγορη ταχύτητα και υψηλότερη ζωή. Επίσης προστέθηκε ένα νέος αρχιτεκτονικός ρυθμός προκειμένου να τοποθετηθεί στην κατοχή των Μεσοαμερικάνικων Πολιτισμών. Νέοι ήρωες προστέθηκαν στον Δημιουργό Σεναρίων, όπως ο Ελ Σιντ για να τους τοποθετήσουν οι παίκτες σε δικά τους σενάρια. Ακόμη προστέθηκαν και δύο νέα είδη παιχνιδιού, η *Προστασία του Θαύματος* όπου αρχίζουν οι παίκτες με ένα θαύμα του κόσμου και πρέπει να το υπερασπιστούν για κάποιο χρονικό διάστημα, ο *Βασιλιάς του Λόφου* όπου πρέπει οι παίκτες να έχουν υπό την επιρροή τους μια συγκεκριμένη έκταση για ένα χρονικό διάστημα και *Αγώνας Θαύματος*, όπου κερδίζει ο παίκτης που θα κτίσει πρώτος ένα θαύμα του κόσμου. Οι Ούννοι είναι ιδιαίτερη προσθήκη στο παιχνίδι γιατί είναι ο μόνος πολιτισμός που δεν απαιτεί την ύπαρξη οικιών στο παιχνίδι και έτσι ο παίκτης μπορεί να αφοσιωθεί περισσότερο στην οικονομία του.

### *Age of Empires II: Gold Edition*

Στις 24 Αυγούστου 2001 κυκλοφόρησαν το βασικό παιχνίδι και το πακέτο επέκτασης του σε μια έκδοση που λέγεται *Gold Edition*. Περιλαμβάνει τα δύο παιχνίδια μαζί με μερικούς νέους χάρτες.

### *Age of Empires: The Age of Kings*

Επανεκδόθηκε για το Nintendo DS μια ελαφρότερη και πιο απλή έκδοση του παιχνιδιού το 2006 με τίτλο *Age of Empires: The Age of Kings*. Το παιχνίδι περιλαμβάνει πέντε πολιτισμούς και πάνω από 45 μονάδες. Υπάρχουν και ήρωες που μπορούν να μπουν στη μάχη και να υποστηρίξουν τον στρατό με ικανότητες. Άλλαξαν όμως πολλά πράγματα από το κανονικό παιχνίδι, με πιο σημαντικό την αλλαγή της κατηγορίας από στρατηγικής πραγματικού χρόνου σε στρατηγικής εναλλασσόμενων σειρών. Αυτό έγινε διότι το DS δεν μπορούσε να ανταποκριθεί στις ανάγκες ενός παιχνιδιού πραγματικού χρόνου. Ήταν ένα πολύ επιτυχημένο παιχνίδι, διότι όπως τονίζει και το IGN: *"Κατάφερε να πάρει τη συνταγή που έκανε το ΑοΕ ΙΙ καλό και να την προσαρμόσει στο DS, αντί απλώς να κάνει μια επανέκδοση του κανονικού"*. Το παιχνίδι υποστηρίζει πολλούς παίκτες μέσω του ασύρματου δικτύου του DS. Θεωρείται από τα καλύτερα παιχνίδια στρατηγικής του Nintendo DS. 

### Επανεκδόσεις σε άλλες πλατφόρμες

Η πιο διάσημη επανέκδοση του παιχνιδιού ήταν αυτή της Konami στο Playstation 2. Υπήρχαν διαφορές με το κανονικό παιχνίδι, όπως για παράδειγμα έλειπε ο δημιουργός σεναρίων. Κατά τα άλλα ήταν ακριβώς όπως η έκδοση του PC. Υποστήριζε μέχρι και τέσσερα χειριστήρια ταυτόχρονα, για αυτό και μπορούσε να παιχτεί με τέσσερις παίκτες στην ίδια παιχνιδομηχανή. Δεν ήταν ένα επιτυχές παιχνίδι όμως, διότι κατακρίθηκε η τακτική του χειρισμού στρατηγικής με χειριστήριο αναλογικού τύπου. Κυκλοφόρησε το 2001 στην Ευρώπη. Ακυρώθηκε η επανέκδοση του παιχνιδιού για το Dreamcast λόγω της αποτυχημένης ροής της έκδοσης του Playstation 2.

### *Age of Empires II: HD Edition*

Στιγμιότυπο από το Age of Empires II HD Edition. Είναι προφανείς οι αλλαγές που έγιναν.
Στις 9 Απριλίου 2013 κυκλοφόρησε αποκλειστικά για το Steam μια ανανεωμένη έκδοση του παιχνιδιού με υποστήριξη 1080p, υψηλότερες αναλύσεις και ανανεωμένα γραφικά. Κυκλοφόρησε το κανονικό παιχνίδι μαζί με το πακέτο επέκτασης του.

### *Age of Empires II: The Forgotten*

Ύστερα από σχεδόν δεκατρία χρόνια βγήκε ένα καινούριο πακέτο επέκτασης για το *Age of Empires II*, με την ονομασία *The Forgotten*. Η ανάπτυξη δεν έγινε από την Ensemble, αλλά από ένα ανεξάρτητο στούντιο, την Forgotten Empires. Το στούντιο αυτό δεν αποτελείτο από υπαλλήλους, αλλά από ανεξάρτητους προγραμματιστές που ο καθένας προσέθεσε κάποιες λειτουργίες στο παιχνίδι χωρίς χρηματική ανταμοιβή. Αργότερα και αφού κυκλοφόρησε το πακέτο επέκτασης το στούντιο απέκτησε επιχειρηματική υπόσταση. Προσθέτει στο παιχνίδι πέντε καινούριους πολιτισμούς: Ίνκα, Σλάβοι, Ιταλοί, Ινδοί και Μαγυάροι. Επίσης προσθέτει επτά καινούριες εκστρατείες: Αλάριχο Α΄, Σφόρτσα, Μπάρι, Δράκουλα, Ελ Ντοράντο, Πριθιβιράζ και διάσημες μάχες των πολιτισμών αυτών. Επίσης προσθέτει ένα νέο είδος τεχνητής νοημοσύνης που έχει φτιαχτεί γύρω από ανταγωνιστικούς παίκτες και διακρίνεται για την επιθετικότητα της. Κυκλοφόρησε στις 7 Νοεμβρίου 2013. Όντας ως πακέτο επέκτασης για ένα παλαιό παιχνίδι, οι προσδοκίες για πωλήσεις δεν ήταν υψηλές. Τις ξεπέρασε όμως το παιχνίδι, πωλώντας συνολικά πάνω από 250.000 αντίτυπα.

### *Age of Empires II: The African Kingdoms*

Ένα ακόμη πακέτο επέκτασης κυκλοφόρησε από το ίδιο στούντιο με όνομα *The African Kingdoms*. Αναφέρεται στους Αφρικανικούς πολιτισμούς κατά την διάρκεια του Μεσαίωνα. Προσθέτει τέσσερις νέους πολιτισμούς: Βέρβεροι, Μαλιάνοι, Αιθίοπες και Πορτογάλοι. Επίσης προσθέτει τέσσερις νέες εκστρατείες: Ταρίκ ιμπν Ζιάντ, Σουντχάτα, Φρανσίσκο ντι Αλμέιντα και Γιόντιτ. Προσθέτει επίσης νέες μονάδες και αναδιοργανώνει από την αρχή το παιχνίδι και τις ιδιότητες των πολιτισμών ώστε να είναι ακόμη πιο δίκαιο και ισορροπημένο το παιχνίδι.

Υποδοχή
-------

Το *Age of Kings* αναγνωρίστηκε καθολικά ως ένα άριστο παιχνίδι από το Metacritic, το οποίο το βαθμολόγησε με 92%.

Το *Gamezone* είπε χαρακτηριστικά: *"Απλώς ένα τέλειο παιχνίδι. Υπέροχο στην ιστορική του εικόνα, άριστο στον ήχο και στα γραφικά. Το Age of Kings αξίζει τον τίτλο του."* Το *Gamepro* χαρακτήρισε το παιχνίδι ως "*Απλώς φανταστικό*" δίνοντας του 100%. Το IGN χαρακτήρισε: *"Υπάρχουν πολλά στοιχεία ατμόσφαιρας που λείπουν από το Age of Kings αλλά υπάρχουν σε άλλα παιχνίδια όπως το Starcraft"*. Το GamersDepo είπε: *"Αυτό είναι ωραίο παιχνίδι. Θέλω να το παίξω, το παίζω και δεν μπορώ να σταματήσω"*. Το Evil Avatar έδωσε 5/5 αστέρια και δήλωσε: *"Όλα τα στοιχεία του παιχνιδιού είναι τόσο φινιαρισμένα που μπορώ να δω την άσχημη κούπα μου μέσα από αυτά. Σίγουρα προτείνεται"*. 

Το Gamespot έγραψε ότι: "Αν το *Age of Kings* είναι ένδειξη για το μέλλον των παιχνιδιών στρατηγικής, δεν θα μπορούσαμε να είμαστε πιο τυχεροί. Είναι ένα σπάνιο παιχνίδι που ξεπέρασε τον ανταγωνισμό του όχι επειδή είναι νέας τεχνολογίας, αλλά επειδή είναι παλαιάς σχολής. Τελειοποιεί τα προβλήματα του προηγούμενου παιχνιδιού και γίνεται ακόμη καλύτερο". Το Gamespot έδωσε τον τίτλο του καλύτερου παιχνιδιού στρατηγικής του 1999 στο *Age of Kings*

Το Gamesdomain έγραψε ότι: "Δεν μου κάνει καθόλου εντύπωση που ο κόσμος ψήφισε το *Age of Kings* ως καλύτερο παιχνίδι στρατηγικής το 1999."

Επίσης, το *The Age of Kings* κέρδισε τρία βραβεία από την Ακαδημία Διαδραστικών Τεχνών και Επιστημών.

Η σελίδα Quantum9 έδωσε στο παιχνίδι 95% λέγοντας: "Είναι έτσι όπως θα έπρεπε να είναι το *Total Annihilation: Kingdoms*". Η σελίδα GamersVoice όρισε το *The Age of Kings* ως το καλύτερο παιχνίδι πολέμου του 1999. Ο Ιάσον Ανδριουλαΐτης του MultiplayerGamesOnline έδωσε στο παιχνίδι 4.5/5 λέγοντας: *"Μεγάλο παιχνίδι. Το λάτρεψα"* ταυτόχρονα τονίζοντας ότι: *"Υπάρχουν βέβαια πολλές ατέλειες και μικρά πραγματάκια. Για παράδειγμα όταν δίνω εντολή σε έναν χωρικό να επιδιορθώσει ένα πλοίο πρέπει να το κάνω δύο φορές. Τη μία για να έρθει το πλοίο στην ακτή και την άλλη για να δουλέψει ο χωρικός. Επίσης, η κανονική στάση των στρατιωτών απέναντι στους εχθρούς είναι αυτή της επίθεσης που σημαίνει ότι ο στρατιώτης μου θα κυνηγάει τον αντίπαλο μέχρι να τον σκοτώσει. Που σημαίνει ότι θα τρέχει ακόμη και μέσα από κλειστές πύλες για τον βρει"* Ο Γουές Σπένσερ του PC Arena έβαλε στο παιχνίδι 4.5/5 αστέρια, αλλά τόνισε τα προβλήματα που υπάρχουν στο παιχνίδι πολλών παικτών μέσω διαδικτύου. Ο ιστότοπος Wargamer βράβευσε το *Age of Kings* ως το καλύτερο παιχνίδι στρατηγικής του 1999, υπογραμμίζοντας ωστόσο ότι στο τέλος γίνεται κουραστικό και ότι, συγκεκριμένα: "Πρέπει να ψάξεις και να καταστρέψεις κάθε ξεχωριστό χωρικό και κτίριο του αντιπάλου σου προκειμένου να κερδίσεις. Θα ήταν ωραίο αν ο υπολογιστής γνώριζε πότε να παραιτηθεί".. Το ηλεκτρονικό περιοδικό βιντεοπαιχνιδιών *Electric Games* βαθμολόγησε το *Age of Kings* με 4.5/5, τονίζοντας: "Η πλειονότητα των καλών πραγμάτων από το πρώτο παιχνίδι υπάρχει και εδώ. Πολλές διορθώσεις και αναβαθμίσεις προσθέτουν πάρα πολλά στο παιχνίδι. Υπάρχουν βέβαια και μικρά προβληματάκια, αλλά με κανέναν τρόπο δεν αγγίζουν την εικόνα του παιχνιδιού.". Ο ιστότοπος DailyRadar ονόμασε το παιχνίδι *Direct Hit* χαρακτηρίζοντας το: "Απόλυτη διασκέδαση". Η ιστοσελίδα Kickass Gaming Network βαθμολόγησε το παιχνίδι ως *Kickass* λέγοντας: *"Δεν σταματά να προσφέρει διασκέδαση"*.

Εκτός από τις θετικές κριτικές που απέσπασε, το παιχνίδι έχει επηρεάσει μια ολόκληρη γενιά από παιχνίδια στρατηγικής. Παραδείγματα αποτελούν τα *Company of Heroes*, *Warcraft III*, *Rise of Nations*, *Rome: Total War* και πολλά άλλα.

Το παιχνίδι σημείωσε και εμπορική επιτυχία, πουλώντας πάνω από δύο εκατομμύρια αντίγραφα τους τέσσερις πρώτους μήνες κυκλοφορίας του, ενώ κάθε μήνα προσθέτονταν 500 χιλιάδες νέοι χρήστες στις online υπηρεσίες του<.ref name=":3" /> Ακόμη και μετά από ένα έτος, το παιχνίδι παρέμενε στους πίνακες πωλήσεων για πολύ καιρό.

### *Age of Empires II: HD Edition*

Δεν δόθηκαν καλές κριτικές για την ανανεωμένη έκδοση του *Age of Kings*. Στο Metacritic κατέχει βαθμολογία 68%.

Το Gameplanet έβαλε στο παιχνίδι 70% λέγοντας: *"Οι αλλαγές της Hidden Path δεν ήταν αρκετές ώστε να προσελκύσουν νέους παίκτες στο παιχνίδι"*. Το Games.cz γράφει: "Για τους νέους είναι περιέργως ξεπερασμένο, ενώ για τους παλιούς είναι μη αναγνωρίσιμο από το πρωτότυπο. Ένα παιχνίδι από την κορυφή κατέληξε να είναι σε κομμάτια. Εύχομαι να το επαναφέρει η κοινότητα του".

Το Eurogamer χαρακτήρισε το παιχνίδι ως κάτι άστοχο, λέγοντας: "Με μια τόσο μεγάλη ανάλυση πλέον είναι εύκολο να δει κάποιος πόσο άσχημο είναι πραγματικά αυτό το παιχνίδι". Επίσης υπογράμμισε τις αστοχίες του παιχνιδιού όσο αναφορά τον τομέα των πολλών παικτών και της σύνδεσης με τους διακομιστές του Steam.

Το Destructoid το βαθμολόγησε 8/10 επαινώντας τις νέες προσθήκες και δηλώνοντας: "Μια πολύ καλή προσπάθεια με λίγα λάθη να της κλέβουν το άριστα. Αξίζει τον χρόνο και τα λεφτά σας."

Κληρονομία
----------

Το *Age of Kings* θεωρείται ένα από τα καλύτερα παιχνίδια στρατηγικής που έχουν υπάρξει. Ο ιστότοπος The Top Tens γράφει: "Το τέλειο παιχνίδι στρατηγικής πραγματικού χρόνου. Το μόνο ουσιαστικό λάθος που βρίσκω είναι η μη ύπαρξη δυνατότητας παραγωγής χρυσού". Το *Age of Kings* άφησε σημαντικό αποτύπωμα στην κατηγορία των παιχνιδιών στρατηγικής πραγματικού χρόνου. Πολλά παιχνίδια που θεωρούνται εξίσου καλά (*Rise of Nations*, *Empire Earth*, *Supreme Commander*) έχουν εμπνευστεί από το *Age of Kings*. Επίσης το *Age of Kings* απέκτησε πολλά επακόλουθα παιχνίδια. Το παρακλάδι της σειράς *Age of Empires*, *Age of Mythology*, είναι εμπνευσμένο από το *Age of Kings*.

Το 2005 βγήκε το επόμενο σημαντικό παιχνίδι στην σειρά *Age of Empires* με τίτλο *Age of Empires III*. Εστιάζει στη χρονολογική περίοδο των μεγάλων αποικισμών στην Αμερική. Τα γραφικά αναβαθμίστηκαν και έγιναν πλήρως τρισδιάστατα. Οι εκστρατείες άλλαξαν χαρακτήρα και δεν βασίζονται σε ιστορικά γεγονότα αλλά σε αναπαραστάσεις θρύλων. Επίσης στο *Age of Empires III* εισήχθη νέο σύστημα αναβάθμισης μέσω των αποικιών: η πόλη που χτίζει ο παίκτης ονομάζεται αποικία και επικοινωνεί με τη μητρόπολη προκειμένου να σταλθούν νέες προμήθειες και μονάδες. Όταν τελειώνει το παιχνίδι ο παίκτης παραλαμβάνει πόντους που μπορεί να χρησιμοποιήσει για να αναβαθμίσει τα στρατεύματα ή τις προμήθειες που λαμβάνει.

Στιγμιότυπο από το *Age of Empires: Online*. Στην συγκεκριμένη εικόνα φαίνεται η ελληνική πόλη κάποιου παίκτη. Ας σημειωθούν τα καρτουνίστικα γραφικά.
Το τελευταίο σημαντικό παιχνίδι στη σειρά *Age of Empires* ήταν το *Age of Empires: Online* ένα παιχνίδι στρατηγικής βασισμένο στο πρώτο *Age of Empires* που παιζόταν μόνο με σύνδεση στο διαδίκτυο και περιλάμβανε πολλούς παίκτες συνδεδεμένους ταυτόχρονα. Τα γραφικά του παιχνιδιού άλλαξαν ριζικά από ο,τι τα προηγούμενα παιχνίδια και έγιναν καρτουνίστικα και πολύχρωμα. Ο παίκτης μπορούσε να αγοράσει παραπάνω εξοπλισμό και κτίρια μέσω χρημάτων. Έγινε ιδιαίτερα διάσημο λόγω της δωρεάν διανομής του και του εύκολου χειρισμού του. Το *Age of Empires: Online*Σαπέσπασε ιδιαίτερα θετικές κριτικές ιδιαίτερα για τα νέα γραφικά και τις πολλές αποστολές. Παρόλα αυτά, το γεγονός ότι δεν αγόραζαν αντικείμενα οι περισσότεροι παίκτες μαζί με τον ανταγωνισμό άλλων παρομοίων παιχνιδιών οδήγησε στις 1 Ιουλίου 2014 τους διακομιστές του παιχνιδιού να τεθούν εκτός λειτουργίας και πλέον το *Age of Empires: Online* δεν υπάρχει.

Το *Age of Kings* και το πακέτο επέκτασης του είναι παιχνίδια που μέχρι σήμερα, ύστερα από σχεδόν 17 χρόνια παίζονται από ένα μεγάλο ποσοστό παικτών. Πάνω από 5.000 παίκτες παίζουν την ανανεωμένη έκδοση του *Age of Kings* κάθε ημέρα. Το παιχνίδι που έδωσε νέα πνοή στη σειρά και ενέπνευσε μεγάλο ποσοστό παικτών να ασχοληθούν με το *Age of Kings* είναι το *The Forgotten*. Το πακέτο επέκτασης αυτό παίχθηκε σε πάνω από 50.000 φορές σε μια ώρα ενώ αυτή τη στιγμή παίζεται σε πάνω από ένα εκατομμύριο μηχανήματα.

Επιπλέον υλικό
--------------

* Το τρέιλερ του Age of Empires II: HD Edition
* Το τρέιλερ του Age of Empires II: The Age of Kings
* Η μουσική επένδυση του Age of Empires II: The Age of Kings
* Συνέντευξη του σχεδιαστή του Age of Empires II: The Age of Kings, Sandy Petersen
* Q&A με τον Sandy Petersen

Παραπομπές
----------

1. ↑  «Age of Empires II: Gold Edition (Windows and Mac)». *Amazon*. 21 Νοεμβρίου 2006. Ανακτήθηκε στις 22 Ιουλίου 2016.
2. ↑  «Age of Empires II Expansion: The Conquerors». *Microsoft*. 9 Νοεμβρίου 2000. Αρχειοθετήθηκε από το πρωτότυπο στις 9 Νοεμβρίου 2000. Ανακτήθηκε στις 22 Ιουλίου 2016. CS1 maint: Unfit url (link)
3. ↑  «Age of Empires II: The Age of Kings - Playstation 2». *IGN*. Ανακτήθηκε στις 22 Ιουλίου 2016.
4. ↑  «Age of Empires II: The Age of Kings - Features». *Microsoft Games*. 23 Ιανουαρίου 2001. Αρχειοθετήθηκε από το πρωτότυπο στις 23 Ιανουαρίου 2001. Ανακτήθηκε στις 22 Ιουλίου 2016. CS1 maint: Unfit url (link)
5. 1 2  «Age of Empires II: The Age of Kings - Campaigns». *Microsoft Games*. 8 Ιανουαρίου 2001. Αρχειοθετήθηκε από το πρωτότυπο στις 8 Ιανουαρίου 2001. Ανακτήθηκε στις 22 Ιουλίου 2016. CS1 maint: Unfit url (link)
6. ↑  «Age of Empires; Rise of Rome». *Microsoft Games*. 8 Φεβρουαρίου 2001. Αρχειοθετήθηκε από το πρωτότυπο στις 8 Φεβρουαρίου 2001. Ανακτήθηκε στις 22 Ιουλίου 2016. CS1 maint: Unfit url (link)
7. 1 2  «Microsoft Ships Over 2 Million Copies of Award-Winning Real-Time PC Strategy Game Worldwide». *Microsoft*. 27 Ιανουαρίου 2000. Αρχειοθετήθηκε από το πρωτότυπο στις 8 Δεκεμβρίου 2000. Ανακτήθηκε στις 22 Ιουλίου 2016. CS1 maint: Unfit url (link)
8. 1 2 3  «Age of Empires II HD». *Steam*. Ανακτήθηκε στις 22 Ιουλίου 2016.
9. ↑  «Forgotten Empires». Ανακτήθηκε στις 22 Ιουλίου 2016.
10. ↑  «Age of Empires II HD: The African Kingdoms». *Forgotten Empires*. Αρχειοθετήθηκε από το πρωτότυπο στις 25 Ιουλίου 2016. Ανακτήθηκε στις 22 Ιουλίου 2016.
11. ↑  Βιβλιάριο οδηγιών του Age of Empires II: The Age of Kings, σελίδα 31, "*Dark Age*"
12. ↑  Βιβλιάριο οδηγιών του Age of Empires II: The Age of Kings, σελίδα 31, "*Feudal Age*"
13. ↑  Βιβλιάριο οδηγιών του Age of Empires II: The Age of Kings, σελίδα 32, "*Castle Age*"
14. ↑  Βιβλιάριο οδηγιών του Age of Empires II: The Age of Kings, σελίδα 32, "*Imperial Age*"
15. ↑  Βιβλιάριο οδηγιών του Age of Empires II: The Age of Kings, σελίδα 25, "*Stockpilling Resources*", παράγραφος Ι: "Food is an important resource, used primarily to create villagers, create soldiers, research some technologies and advance to the next age."
16. ↑  Βιβλιάριο οδηγιών του Age of Empires II: The Age of Kings, σελίδα 25, "*Stockpilling Resources*", παράγραφος ΙΙ: "Wood is used primarily to construct buildings, ships and some siege weapons. It is also used to create archers and research some technologies."
17. ↑  Βιβλιάριο οδηγιών του Age of Empires II: The Age of Kings, σελίδα 25, "*Stockpilling resources*", παράγραφος ΙΙΙ: "Stone is used primarily to build and upgrade walls and towers, Castles, and Wonders."
18. ↑  Βιβλιάριο οδηγιών του Age of Empires II: The Age of Kings, σελίδα 25, "*Stockpilling resources*", παράγραφος IV: "Gold is used primarily to create advanced military units and to research technologies in the later ages."
19. ↑  «Age of Empires II: The Age of Kings - Features». *Microsoft Games*. 8 Ιανουαρίου 2001. Αρχειοθετήθηκε από το πρωτότυπο στις 23 Ιανουαρίου 2001. Ανακτήθηκε στις 22 Ιουλίου 2016. CS1 maint: Unfit url (link)
20. ↑  «Age of Empires II: The Age of Kings - Campaigns - William Wallace». *Microsoft Games*. 8 Ιανουαρίου 2001. Αρχειοθετήθηκε από το πρωτότυπο στις 8 Ιανουαρίου 2001. Ανακτήθηκε στις 16 Αυγούστου 2016. CS1 maint: Unfit url (link)
21. ↑  «Age of Empires II: The Joan of Arc Campaign». *IGN Games*. 6 Αυγούστου 1999. Αρχειοθετήθηκε από το πρωτότυπο στις 2 Δεκεμβρίου 2000. Ανακτήθηκε στις 16 Αυγούστου 2016. CS1 maint: Unfit url (link)
22. ↑  «Age of Empires II: The Barbarossa Campaign». *IGN Games*. 27 Αυγούστου 1999. Αρχειοθετήθηκε από το πρωτότυπο στις 7 Δεκεμβρίου 2000. Ανακτήθηκε στις 16 Αυγούστου 2016. CS1 maint: Unfit url (link)
23. ↑  «Age of Empires II: The Genghis Khan Campaign». *IGN Games*. 10 Σεπτεμβρίου 1999. Αρχειοθετήθηκε από το πρωτότυπο στις 2 Δεκεμβρίου 2000. Ανακτήθηκε στις 16 Αυγούστου 2016. CS1 maint: Unfit url (link)
24. ↑  «Age of Empires II: The Saladin Campaign». *IGN Games*. 24 Σεπτεμβρίου 2001. Αρχειοθετήθηκε από το πρωτότυπο στις 15 Δεκεμβρίου 2000. Ανακτήθηκε στις 16 Αυγούστου 2016. CS1 maint: Unfit url (link)
25. ↑  Βιβλιάριο οδηγιών του Age of Empires II: The Age of Kings, σελίδα 28, "*Increasing your population*"
26. ↑  Βιβλιάριο οδηγιών του Age of Empires II: The Age of Kings, σελίδα 26, "*To find idle villagers*"
27. ↑  Βιβλιάριο οδηγιών του Age of Empires II: The Age of Kings, σελίδα 40-42
28. ↑  Βιβλιάριο οδηγιών του Age of Empires II: The Age of Kings, σελίδα 37, "*Garrisoning units and relics inside buildings*"
29. ↑  Βιβλιάριο οδηγιών του Age of Empires II: The Age of Kings, σελίδα περιεχομένων, *Chapter VII: Units*.
30. ↑  Βιβλιάριο οδηγιών του Age of Empires II: The Age of Kings, σελίδα 88, "*Monk*"
31. ↑  Βιβλιάριο οδηγιών του Age of Empires II: The Age of Kings, σελίδα 89, "*Trade cart*"
32. ↑  Αυτή η λειτουργία βασίζεται σε ιστορικές συνθήκες. Για παράδειγμα οι Άγγλοι, που ήταν γνωστοί τοξότες, έχουν μια μοναδική μονάδα τοξοτών. Παρόλα αυτά, το παιχνίδι δεν μπορεί να θεωρηθεί ότι έχει ακριβή απεικόνιση της ιστορίας.
33. ↑  Βιβλιάριο οδηγιών του Age of Empires II: The Age of Kings, σελίδα 14
34. ↑  Βιβλιάριο οδηγιών του Age of Empires II: The Age of Kings, Appendix
35. ↑  Βιβλιάριο οδηγιών του Age of Empires II: The Age of Kings, σελίδα 18, "*Multiplayer games*"
36. ↑  Βιβλιάριο οδηγιών του Age of Empires II: The Age of Kings, περιεχόμενα, Chapter VI: Buildings
37. ↑  Βιβλιάριο οδηγιών του Age of Empires II: The Age of Kings, σελίδα 48, "*Town Center*"
38. ↑  Βιβλιάριο οδηγιών του Age of Empires II: The Age of Kings, σελίδες 48-53
39. ↑  Βιβλιάριο οδηγιών του Age of Empires II: The Age of Kings, σελίδες 53-58
40. ↑  Βιβλιάριο οδηγιών του Age of Empires II: The Age of Kings, σελίδα 16, "*How to win*"
41. 1 2 3  «Postmortem: Ensemble Studio's Age of Empires II: Age of Kings». *Gamasutra*. Ανακτήθηκε στις 23 Ιουλίου 2016.
42. ↑  [Postmortem: Ensemble Studio's Age of Empires II: Age of Kings «Best Expansion Pack of 1998!»] Check `|url=` value (βοήθεια). *Microsoft Games*. Ανακτήθηκε στις 23 Ιουλίου 2016.
43. ↑  «Age of Empires II: The Age of Kings - Downloads». *Microsoft Games*. Αρχειοθετήθηκε από το πρωτότυπο στις 28 Ιανουαρίου 2001. Ανακτήθηκε στις 23 Ιουλίου 2016. CS1 maint: Unfit url (link)
44. ↑  «Age of Empires II HD». *Age of Empires*. Ανακτήθηκε στις 23 Ιουλίου 2016.
45. 1 2  «Age of Empires II: The Conquerors - Features». *Microsoft Games*. 4 Ιουλίου 2001. Αρχειοθετήθηκε από το πρωτότυπο στις 4 Φεβρουαρίου 2002. Ανακτήθηκε στις 23 Ιουλίου 2016. CS1 maint: Unfit url (link)
46. ↑  «Age of Empires: The Age of Kings». *Game Rankings*. Ανακτήθηκε στις 23 Ιουλίου 2016.
47. ↑  «Age of Empires: The Age of Kings Review». *IGN*. Ανακτήθηκε στις 23 Ιουλίου 2016.
48. ↑  «Age of Empires II: The Age of Kings PS2». *IGN*. Ανακτήθηκε στις 23 Ιουλίου 2016.
49. ↑  «Age of Empires 2: The Age of Kings - Dreamcast». *Spong*. Ανακτήθηκε στις 23 Ιουλίου 2016.
50. 1 2 3  Moss, Richard (28 Δεκεμβρίου 2015). «How A Mod Team Helped Age Of Empires 2 Thrive». *Rock, Paper, Shotgun* (στα Αγγλικά). Ανακτήθηκε στις 7 Αυγούστου 2016.
51. ↑  «The Forgotten Empires». Ανακτήθηκε στις 23 Ιουλίου 2016.
52. ↑  «Age of Empires II HD: The African Kingdoms». *Forgotten Empires*. Αρχειοθετήθηκε από το πρωτότυπο στις 25 Ιουλίου 2016. Ανακτήθηκε στις 23 Ιουλίου 2016.
53. ↑  «Age of Empires II: The Age of Kings». *Metacritic*. Ανακτήθηκε στις 23 Ιουλίου 2016.
54. ↑  «Age of Empires II: The Age of Kings Reviews». *Gamezone*. Αρχειοθετήθηκε από το πρωτότυπο στις 12 Σεπτεμβρίου 2017. Ανακτήθηκε στις 23 Ιουλίου 2016.
55. ↑  «Age of Empires II: The Age of Kings Review». *Gamepro*. Αρχειοθετήθηκε από το πρωτότυπο στις 5 Οκτωβρίου 2007. Ανακτήθηκε στις 23 Ιουλίου 2016.
56. ↑  «Age of Empires II: The Age of Kings Review». *IGN*. Ανακτήθηκε στις 23 Ιουλίου 2016.
57. ↑  «Press: Age of Empires II: The Age of Kings, Gamers Depot». *Microsoft Games*. Αρχειοθετήθηκε από το πρωτότυπο στις 9 Δεκεμβρίου 2000. Ανακτήθηκε στις 23 Ιουλίου 2016. CS1 maint: Unfit url (link)
58. ↑  «Age of Empires II: The Age of Kings Press, Evil Avatar». *Microsoft Games*. Αρχειοθετήθηκε από το πρωτότυπο στις 9 Δεκεμβρίου 2000. Ανακτήθηκε στις 23 Ιουλίου 2016. CS1 maint: Unfit url (link)
59. ↑  «GameSpot's The Best & Worst of 1999». *Gamespot*. 11 Δεκεμβρίου 2000. Αρχειοθετήθηκε από το πρωτότυπο στις 11 Δεκεμβρίου 2000. Ανακτήθηκε στις 23 Ιουλίου 2016. CS1 maint: Unfit url (link)
60. ↑  «Game of the Year Results». *Gamesdomain*. 10 Δεκεμβρίου 2000. Αρχειοθετήθηκε από το πρωτότυπο στις 10 Δεκεμβρίου 2000. Ανακτήθηκε στις 23 Ιουλίου 2016. CS1 maint: Unfit url (link)
61. ↑  «Age II Wins Three Prestigious AIAS Awards!». *Microsoft Games*. 6 Αυγούστου 2001. Αρχειοθετήθηκε από το πρωτότυπο στις 6 Αυγούστου 2001. Ανακτήθηκε στις 23 Ιουλίου 2016. CS1 maint: Unfit url (link)
62. ↑  «Age of Empires II: The Age of Kings Press - Quantum9.com». Αρχειοθετήθηκε από το πρωτότυπο στις 9 Δεκεμβρίου 2000. Ανακτήθηκε στις 23 Ιουλίου 2016. CS1 maint: Unfit url (link)
63. ↑  «Age of Empires II: Age of Kings». *Gamersvoice*. 13 Ιουνίου 2000. Αρχειοθετήθηκε από το πρωτότυπο στις 13 Ιουνίου 2000. Ανακτήθηκε στις 23 Ιουλίου 2016. CS1 maint: Unfit url (link)
64. ↑  «Age of Empires II A solid game playing experience for beginners and veterans alike». *Multi-Player Online Gaming*. 3 Ιανουαρίου 2000. Αρχειοθετήθηκε από το πρωτότυπο στις 16 Αυγούστου 2000. Ανακτήθηκε στις 23 Ιουλίου 2016. CS1 maint: Unfit url (link)
65. ↑  «Age Of Empires II : The Age Of Kings! By Wes Spencer». *PC Arena*. 1999. Αρχειοθετήθηκε από το πρωτότυπο στις 9 Νοεμβρίου 2000. Ανακτήθηκε στις 23 Ιουλίου 2016. CS1 maint: Unfit url (link)
66. ↑  «Age of Empires II: The Age of Kings». *The Wargamer*. Αρχειοθετήθηκε από το πρωτότυπο στις 9 Δεκεμβρίου 2000. Ανακτήθηκε στις 23 Ιουλίου 2016. CS1 maint: Unfit url (link)
67. ↑  «Age of Empires II: The Age of Kings». *Electric Games*. 1999. Αρχειοθετήθηκε από το πρωτότυπο στις 20 Νοεμβρίου 2000. Ανακτήθηκε στις 23 Ιουλίου 2016. CS1 maint: Unfit url (link)
68. ↑  «Age of Empires Review». Αρχειοθετήθηκε από το πρωτότυπο στις 1 Σεπτεμβρίου 2000. CS1 maint: Unfit url (link)
69. ↑  «Age of Empires 2: The Age of Kings». *Kickass Gaming Network*. 10 Οκτωβρίου 1999. Αρχειοθετήθηκε από το πρωτότυπο στις 17 Αυγούστου 2000. Ανακτήθηκε στις 23 Ιουλίου 2016. CS1 maint: Unfit url (link)
70. ↑  «38 Games Like Age of Empires». *GameCupid*. Αρχειοθετήθηκε από το πρωτότυπο στις 5 Αυγούστου 2020. Ανακτήθηκε στις 1 Νοέμβριος 2017.
71. ↑  «48 Games Like Age of Empires». *Gamesfinder*. Ανακτήθηκε στις 23 Ιουλίου 2016.
72. ↑  «Age of Empires II: HD Edition». *Metacritic*. Ανακτήθηκε στις 23 Ιουλίου 2016.
73. ↑  «Age of Empires II: HD review». *Gameplanet*. 2 Απριλίου 2013. Αρχειοθετήθηκε από το πρωτότυπο στις 9 Ιουλίου 2016. Ανακτήθηκε στις 23 Ιουλίου 2016.
74. ↑  «Age of Empires II: HD Edition - recenze». *Games.cz*. 22 Απριλίου 2013. Ανακτήθηκε στις 23 Ιουλίου 2016.
75. ↑  «Review: Age of Empires II HD Edition». *Eurogamer*. Ανακτήθηκε στις 23 Ιουλίου 2016.
76. ↑  «Review: Age of Empires II HD Edition». *Destructoid*. 17 Απριλίου 2013. Ανακτήθηκε στις 23 Ιουλίου 2016.
77. 1 2  «Top Ten Best RTS Games - Age of Empires II». *The Top Tens*. Ανακτήθηκε στις 26 Ιουλίου 2016.
78. ↑  «48 Games Like Age of Empires - Games Finder». *Games Finder* (στα Αγγλικά). Ανακτήθηκε στις 26 Ιουλίου 2016.
79. ↑  «Age of Empires III (PC)». *IGN*. Ανακτήθηκε στις 26 Ιουλίου 2016.
80. ↑  «Ensemble Studios: Age of Empires III: Game Overview». *www.ensemblestudios.com*. Ανακτήθηκε στις 26 Ιουλίου 2016.
81. ↑  «Walkthrough - Age of Empires 3 Wiki Guide». *IGN*. Ανακτήθηκε στις 26 Ιουλίου 2016.
82. ↑  «Home Cities - Age of Empires III Heaven». *aoe3.heavengames.com*. Ανακτήθηκε στις 26 Ιουλίου 2016.
83. ↑  «Κοινότητα Steam :: Age of Empires Online». *steamcommunity.com*. Ανακτήθηκε στις 26 Ιουλίου 2016.
84. ↑  Kolan, Nick (24 Αυγούστου 2011). «Age of Empires Online Review». *IGN* (στα Αγγλικά). Ανακτήθηκε στις 9 Αυγούστου 2016.
85. ↑  «RIP Age of Empires Online». Ανακτήθηκε στις 26 Ιουλίου 2016.
86. ↑  «Age of Empires II: HD Edition - Steam Charts». *steamcharts.com*. Ανακτήθηκε στις 7 Αυγούστου 2016.

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 183858643
* LCCN: n00067381
* GND: 4568883-7
* BNF: cb16599425b (data)

 |

 |